إيلون ماسك

ايلون ماسك (تزاد ف 28 يونيو 1971) هو بيزنيسمان، مهندس و مستتمر ف الطيكنولوجيا. عندو لجنسية ديال جنوب افريقيا و كانادا و لميريكان، وهو لمؤسس و رئيس تنفيدي و شاف ديال لمهندسين و لمصميين ديال شركة سپيس ايكس؛ مشارك ف تاسيس شركة طيسلا و مدير تنفيدي و مهندس منتج ديالها؛ شارك ف تاسيس شركة نيورالينك؛ المؤسس ديال شركة ذا بورينݣ كامپاني؛ مشارك ف تاسيس ؤپن ايي اي و كان عضو ف مجلس لادارة ديالها تال 2018؛ مشارك ف تاسيس شركة پايپال. ف 2022، شرا شركة تويتر (اكس) ب 44 مليار دولار. ف دجنبر 2016 كان تكلاصا هو 21 ف اللّيستة د فوربس ديال اقوى الناس ف لعالم. ايلون ماسك، ب تروة لي كانت كاتقدّر ف 2020 ب 336 مليار دولار، ماكانش غير اكتر شخص مرفّح ف لعالام، مي ف لغالب اغنى شخص ف تّاريخ د بنادم. مجموعة د لحرايفيا ديال لبيزنيس كيعتاقدو بلي ماسك غادي يولي ف سّنوات جّاية اول تريلياري ف تّاريخ. ف 2022، ايلون سجل اكبر خسارة د لفلوس ف التاريخ ملي طاحت لقيمة د التروة ديالو ب 200 مليار دولار. دابا (غشت 2025) كاتقّدر التروة ديالو ب 413 مليار دولار و هوّا اكتر شخص مرفح ف لعالم. ايلون كيتّعتابر شخصية متيرة للجدل، حيت دار بزاف د التصريحات متعلقة ب السياسة و الطيكنولوجيا ف السنوات اللخرة، سيرتو ف تويتر، لي تارت خلافات كبيرة بين لمساندين و لمعارضين ليه. و تّنتاقد بزاف حيت كتب شي حوايج ماعندهاش ساس علمي، بحال التصريحات ديالو على الجايحة د كوڤيد 19. ف 2018، هيئة د لاوراق لمالية و لبورصات لميريكانية دعات ايلون ف لمحكامة حيت دار تعليق غالط ف تويتر بلي ضمن الراسمال لكافي باش يتدار ستحواد پريڤي ل شركة طيسلا. لمحكامة فرضات على ايلون باش يحيد راسو من رياسة لمجلس لاداري د تيسلا ل مدة د 3 سنين (وخا باقي مدير عام ديالها)، و باش يخلص خطية ديال 20 مليون دولار. و كانو ردود فعل قوية ضدو بسباب الدور ديالو ف ضودج "DOGE" ف لحوكومة ديال الرئيس لميريكاني طرامپ. حياتو. ايلون ماسك تزاد و تربا ف پريطوريا ف جنوب افريقيا. مشا ل كانادا ملي كانت عندو 17 عام باش يقرا ف جامعة كوينز، و من بعد عامين تحول لجامعة پينسلفينيا، و تما خدا لاجازة ديالو ف لقتيصاد من مدرسة وارتون، و اجازة خرة ف لفيزيك من مدرسة لفنون و لعلوم. بدا كيوجد دوكتورا ديالو ف لفيزيك تطبيقية و علم لمواد ف لجامعة د ستانفورد ف 1995، ولكن خرج من لقراية من بعد يومين باش يلتاحق ب لمسار ديالو ف لاعمال لحرة. ايلون ماسك ولـٰد 14 وٰلد، واحد منهم توفى و هوّ باقي صغير. جورنال د وول ستريت نشرات ف 2025 بلي، على حساب مصادر مقرّبة من ماسك، لعدد لحقيقي ديال ولادو غالباً كبر من داكشي. معا مراتو اللولة، لكاتبة لميريكانية دجاستين ويلسون، ولد 6 د لولاد، و كان تلاقاها يامات قرايتهم ف جامعة كوينز ف ؤنطاريو، كانادا، و تجوجو عام 2000. ولدهم اللول توفى على عمر د 10 د السيمانات بسباب ساندروم ديال موت لمومو على غفلة "SIDS". دارو موراها تخصيب صطيناعي باش يولدو ولادهم لخرين. ولدو توام ف 2004، و متلوت ف 2006. ف 2008، تطلقو و بقاو مشاركين ف لعناية ب ولادهم. لكبير ف التوام دار تحوول جنسي و علن راسو بلي ولّى مرا ف 2020. ف 2022 بدّل سميتو ل ڤيڤيان دجينا ويلسون (خدا لكنية ديال مّو)، حيت مابغاش تبقى عندو علاقة معا بّاه. ف 2010، تجوج ماسك ب لمومتيلة النݣليزية تالولا رايلي، و عاودو تطلّقو عامين موراها، و تجوجو عاوتان ف 2013. ف 2016 تطلّقو للمرة التانية. ف 2017، تصاحب شي شهورا معا لمومتيلة لميريكانية امبر هورد (لي كانت مجوجة ب دجوني ديپ). ف 2018، تصاحب ماسك معا لموسيقية لكانادية ݣرايمز. بجوج ولدو 3 د لولاد ف 2020، 2021 و 2022. ف شتنبر 2021، علنو بلي ولاو "تقريبا مفارقين". ف اكتوبر 2023، دعاتو ف لمحكامة على ود لحقوق د التربية و لكفالة ب ولدهم "اكس". اكس بان معا بّاه ف عدد ديال لمناسبات الرسمية ف واشينطون ف ولاية طرامپ التانية. ماسك عندو 4 د لولاد معا شيڤون زيليس، لمديرة د لعمليات ف شركة نيورالينك. و يقدر يكون عندو ولد معا لكاتيبة اشلي سانت كلير، وخا هادشي ماشي متوكد. لكاريير ف لبيزنيس. ايلون ماسك شارك ف تاسيس زيپ-2، واحد شركة متخصصة ف سوفتوير ديال ݣيد د لمدينة ل جورنالات، لي من بعد غاتشريها شركة كومپاك. ماسك من بعد غاياسس شركة ايكس. كوم، واحد لبانكة ؤنلاين، لي تشركات معا شركة كونفينيتي ف 2000 و من بعد ف نفس لعام ولات پايپال، لي غاتشريها اي باي ب 1. 5 مليار دولار ف 2002. ف ماي 2002، اسس شركة سپيس ايكس، لي كتهتم ب تصنيع صوارخ و رحلات ف لفضاء، لي هو لمدير تنفيدي و لمصمم رئيسي ديالها. نضم ل شركة طيسلا، لي كتصايب طونوبيلات كيخدمو ب تريسينتي، ف 2004، عام من مورا ما تاسسات، و ولا هو لمدير تنفيدي و لمهندس لمنتج ديالها. ف 2006 لهم ولاد خالتو باش يديرو انشاء شركة سولار سيتي، ديال طّاقة شّمسية (لي ولات دابا تابعة ل طيسلا)، و خدم رئيس مجلس لادارة فيها. ف 2015، ماسك شارك ف تاسيس اوپن اي اي لي كانت شركة د لبحت لاربحية لي كتهدف ل ترويج دكاء صطيناعي ضريف، يعني ماكيشكلش خطر علا لحضارة ؤ لحياة د بنادم. ف يونيو 2016، شارك ماسك ف تاسيس نيورالينك ديال تّقنية لعصبية مركزة علا تطوير انطيرفاص مخ-اورديناتور (تقنية كتهدف ل تّيصال مباشر بين مخ بنادم و لاورديناتور). ف دجنبر 2016 ماسك اسس ذا بورينݣ كامپاني، لي هي شركة ديال لبنية تحتية و كتهتهم ب حفير لانفاق. فوق من لمساعي تجارية ديالو، ماسك تصور نظام ديال طّرونسپور عندو سرعة كبيرة سماه هايپرلوپ، و قتارح لفيكرة ديال طيارات نفاتة سرع من صوت كتطلع و تهبط عموديا ب دفع ديال فرفارات كتخدم ب تريسينتي. ماسك ݣال بلي لهدف ديال سپيس ايكس، طيسلا و سولار سيتي كتدور علا رؤية ديالو ل تغيير لمستقبل ديال بنادم. لاهداف ديالو هيّا نّقيص من لحتيباس لحراري ب لانتاج و سّتيهلاك ديال طاقة لمتجددة و نّقيص من لخطر ديال نّقيراض ديال بنادم ب لبني ديال مستوطنات ف لمريخ. زيپ 2. ف 1995، ايلون معا خوه كيمبال ماسك و ݣريݣ كوري اسسو شركة زيپ 2 (كاتّقرا زيپ تو). بّاه ايرول ماسك عطاه 28. 000 دولار باش يبدا الشركة ديالو، لي طوّرات ݣيد د لمدينة ب خرائط ف انتيرنيت، لي كان باقي جديد ديك الساع، و كانت كاتدير لماركيتينݣ ف الجورنالات. ف فبراير 1999، شركة كومپاك شرات زيپ 2 ب 307 مليون دولار، لي خدا منها ايلون 22 مليون. اكس ضوت كوم و پايپال. ف 1999، ايلون ماسك كان من بين مؤسسين ديال شركة اكس ضوت كوم، شركة ديال السرابس د لفلوس و لخلاص ب لايميل. و كانت من اول لبانكات ف انتيرنيت لي عندها لاصورانص من مركز فيديرالي ميريكاني. ف الشهر اللول ديالها وصلات ديجا ل 200. 000 كليان. وخا ايلون كان عضو مؤسس، لمستتمرين ف الشركة عتابرو بلي ماعندوش خبرة كافية، و قبل مايسالا لعام حيّدوه من لمنصب د لادارة د الشركة، و حطو بيل هاريس بلاصتو. ف عام 2000، اكس ضوت كوم ندامجات معا شركة خرة كاتدير نفس السربيس لي هيّا كونفينيتي. ايلون رجع مدير د الشركة الجديدة، ولاكين التفضيل ديالو ل السيستيم د مايكروصوفت على ؤنيكس خلق نقيسام مابين لموضافين د الشركة، و خلا پيتر ثيل لي كان مؤسس د كونفينيتي، باش يستاقل من لمنصب ديالو ف لمجلس د الشركة. بسباب التراكم ديال لمشاكيل، ف شتنبر 2000، لمجلس لاداري ستاغل لفرصة فاش ايلون ماسك مشا ل شهر لعسل معا مراتو اللولة، باش يحيّدو من لمنصب ديال لمدير، و رجّعو پيتر ثيل بلاصتو. و ف 2001 بدّلو السمية ل پايپال (لي كانت السمية ديال السربيس د لخلاص ديال كونفينيتي). ف 2002، شركة ايباي شرات پايپال ب 1، 5 مليار دولار، و ايلون لي كانت عندو اكبر نسبة د لاسهم فيها ب 11، 72%، دّا 175 مليون دولار ف نصيبو. ف 2017، شرا السمية د الضومين من عند پايپال "ل اسباب عاطفية"، و ف 2022 ݣال بلي بغا يقاد "اكس، لاپليكاصيون ديال كولشي". سپيس اكس. ف لبدية د 2001، ايلون ولّا مشارك معا مارس صوصاييتي (لمجتمع د لمريخ)، لي هيّا مونضامة لاربحية كاتهدف ل الستيكشاف د لمريخ و الستيطان ديالو من طاراف بنادم. ايلون و لاعضاء د لمونضامة ناقشو لفكرة و التمويل ديال لمصيفطة د نبتة ل لمريخ. ف اكتوبر من نفس لعام، مشا ل موسكو باش يشري صاروخ عابر ل لقارات لي يقدر يتخدّم ف ديك لمهمة. الرواسا ماخداوش لقضية ب جدية كبيرة حيت عتابرو ماسك مبتدئ ف هادشي د لفضاء، و لمفاوضات فشلو. لمحاولة التانية د شّرا د صّوارخ من عند روسيا ف فبراير 2002 تا هيّا فشلات، و ايلون قرر باش يبدا يصاوب صوارخو رّاسو، و ب اتمنة طايحة. ف ماي 2002، اسس شركة سپيس اكس ب راسمال د 100 مليون دولار من فلوسو و كان لمدير التنفيدي و رئيس لمهندسين ديالها. لمحاولة اللولة ديال لاطلاق د سپيس اكس تدارت ف 2006، ب صاروخ فالكون 1. وخا لاطلاق فشل، وكالة لفضاء لميريكانية نازا دارت كونطرا ديال لمصيفطة ل لفضاء معا الشركة. بعد جوج محاولات خرين فاشلين لي قرّبو سپيس اكس من لافلاس، لمحاولة الرابعة ف 2008 نجحات ب وصول الصاروخ فالكون 1 ل لمدار د لارض. ف نفس لعام، الشركة خدات كونطرا د 1، 6 مليار دولار من عند نازا باش تستعمل الصاروخ فالكون 9 و لمركبة دراݣون د سپيس اكس، باش يديرو 12 رحلة ل لمحطة لفضائية الدولية، حيت برنامج مكوك لفضاء ديال نازا كان معول باش يحبس ف 2011. ف 2012، لمركبة دراݣون دارت لتيحام معا لمحطة لفضائية، باش تكون اول مركبة تجارية كاتدير هاد لعملية. ف اطار تقليص لكلفة ديال الصوارخ، سپيس اكس سعات ل تطوير صوارخ ب معاودة د التخدام (يعني كايطلعو ؤ كيعاودو ينزلو باش يتصيفطو مرة خرة ل لفضاء)، حيت قبل كانو الصوارخ كيتصاوبو باش يتخدّمو مرة وحدة. ف بزاف د لحوارات ايلون كان كيشبّه هادشي ب طيارة كاتصاوب و كاتّستعمل مرة وحدة، شّي لي غادي يخلي التمن د التيكي ديالها غالي بزاف مايقدّو عليه غي لملايريا. ف 2015، سپيس اكس قدرات ل اول مرة ف التاريخ باش تنزّل ليطاج اللول ديال صاروخ (فالكون 9) على رجليه. ف 2018، الشركة دارت اول اطلاق ديال صاروخ فالكون هاڤي، لي كانت فيه طونوبيلة طيسلا روودستر خاصة ديال ايلون ماسك باش تمتّل حمولة وهمية د الصاروخ. من 2019، سپيس اكس خدّامة على تطوير سطارشيپ، لي هوّا صاروخ ب معاودة د التخدام بشكل كامل، قادر يهز تقل كبير بزاف، و مديور باش ياخد لبلاصة ديال صوارخ لفالكون و لفالكون هاڤي. ف 2020، سپيس اكس دارت اول عملية مصيفطة ديال رواد د لفضاء ل لمحطة لفضائية الدولية، باش تولي اول شركة تجارية ف التاريخ كاتحقق هاد لانجاز. سطارلينك. من 2015، بدات شركة سپيس اكس ف تطوير السيستيم ديال سطارلينك ديال الصاطليتات (اقمار صطيناعية) لي كاتعطي السربيس د لانتيرنيت ف لعالم كاملو. اول جوج ساطليتات تجريبيين د سطارلينك تصيفطو ف فبراير 2018، لعشرات د الصاطليتات خرين تصيفطو موراهوم، و لمشروع غادي يشد 10 سنين باش يكمل، و يكلّف جوايه 10 مليار دولار على حساب التقديرات. لاتحاد لعالمي د لفلكيين نتاقد هاد لمشروع حيت غادي يبلوكي الشوفان د لفضاء من لارض، و يقدر يتسبب ف زديح معا مركبات فضائية لي كيتصيفطو على حساب ماݣالت هاد لمونضامة. ف لوقت ديال الجتياح الروسي د ؤكرانيا، ايلون عطا لاكصي فابور ل الناس د ؤكرانيا ل انتيرنيت ب سطارلينك، شّي لي كيكلف الشركة 400 مليون دولار ف لعام. طيسلا. بدات شركة طيسلا، لي كان سميتها طيسلا موطورز، ف 2003، و اسسوها مارتين ابرهارد و مارك طارپينينݣ. ايلون ماسك انڤيستا 6، 5 مليون دولار ف الشركة باش يولي اكبر مساهم فيها، و ولا عضو و رئيس لمجلس لاداري ديالها. ايلون لعب دور اساسي ف التطور د الشركة، و سهر على الديزاين ديال اول پرودي ديالها طيسلا روودستر، مي ماكانش كيتدخل بزاف ف لخدمة ليومية. بسباب لازمة لمالية د 2007 و 2008 و خلافات لي كانت بدات من 2007، لمجلس لاداري جرّا على ابيرهارد، و ايلون ولّا لمدير د الشركة. ف 2009، بعد خلاف قانوني معا ابيرهارد، خرج قرار د لمحكامة كيعتابر ايلون ماسك من بين لمؤسسين ديال طيسلا. ف 2019، ايلون حطم الروكور ديال اطول مدة ف منصب ديال مدير د شركة د الطونوبيلات. صولار سيتي. ايلون ماسك حط لكونصيپط د الساس ديال شركة صولار سيتي، لي اسسوها ولاد خالتو ليندون و پيتر ريڤي ف 2006. هاد الشركة كاتصاوب لپانوات ديال الطاقة الشمسية و كاتعطيهوم فابور من دار ل دار موقابيل باش لكليان يشري الطاقة لي كيجينيريو من عند الشركة ل مدة 20 عام. ف 2016، ايلون ماسك شرا صولار سيتي ب 2، 6 مليار دولار، و دمجها معا الديپارطومو د الطاقة ديال شركة طيسلا، باش ياسس طيسلا انيرجي. نيورالينك. ف 2016، ايلون ماسك كان عضو مؤسس د شركة نيورالينك ديال النيوروطيكنولوجيا (طيكنولوجيا د الدماغ)، ب ستيتمار ديال 100 مليون دولار. لهدف ديال نيورالينك هوّا باش تدمج الدماغ د بنادم معا الدكاء الصطيناعي، ب لمصاوبة د شقفات اليكطرونية كيتغرسو ف الدماغ. هادشي غادي يخلي بنادم تطور لقدرات ديالو بحال الداكرة، و لقدرة على التواصل معا لماكينات و الصوفتوير. التطبيق اللول ديال هاد الطيكنولوجيا غادي يكون ف لمداوية ديال امراض بحال الزهايمر. ذ بورينݣ كامپاني. ف 2017، ايلون ماسك اسس ذ بورينݣ كامپاني لي لهدف ديالها باش تحفر انفاق لي يدوز منهوم الطرافيك ديال لمركوب و ينقصو الضغط على الطرقان فوق لرض. الجوج بلانات اللولين لي كانو مخططين ف لغرب د لوس انجيليس و شيكاݣو تّلغاو ف 2018، ولاكين النفق ديال لاس ڤيݣاس ديجا كمل ف 2021، و كاين واحد اخور مخطط ليه ف مدينة فورت لودرديل ف ولاية فلوريدا. تويتر. I made an offer 14 ابريل 2022 ف 25 ابريل 2022، لمجلس لاداري ديال شّركة د تويتر علن بلي قبل طّلب د شّرا ديالها من طاراف ايلون ماسك ب 44 مليار دولار. ف 8 يوليوز، لمحامي د ايلون ماسك علن بلي لغا لقرار د شّرا "حيت شّركة د تويتر ماتبّعاتش لّتيزامات ديالها ف اطار صّفقة". بزاف د اللغا و لماخدة و الرد طراو ف هاد لافير، ولاكين ف 27 اكتوبر 2022، ايلون كمّل الصفقة د الشرا د تويتر بشكل رسمي، باش يولي لمدير و رئيس لمجلس لاداري ديالها. مور ما خدا زمام لامور فيها، ايلون جرّا على بزاف د لموضافين د تويتر، منهوم لمدير لقديم ديالها پاراݣ اݣراوال، و نقص الرقابة على لمنشورات فيها. مركز قانون لحاجة لجنوبي لي كيتبّع لحقوق لمدنية ف ميريكان، ݣال بلي لخطاب د لكراهية ولا كيتشاف كتر ف تويتر مورما ماسك ولا مدير ديالها. ايلون دار شحال من قرار لي عاود تراجع عليه، بحال لقرار باش يعطي لعلامة الزرقة ل اي واحد خلّص شتيراك شهري. ف 18 دجنبر 2022، ايلون ماسك دار صونداج ف تويتر كيسوّل لمتابعين ديالو واش يعتازل من لمنصب د لمدير، و 57، 5% ڤوطاو ب "اه". ماسك وعد باش يحيّد من لمنصب ديالو "ب مجرد ما يلقى شي مسطي يبغي يشد بلاصتو". ف 11 ماي 2023، ختار ايلون ليندا ياكارينو بش تخلفو على راس لادارة ديال تويتر. اراء ديالو. الدكاء لاصطناعي. ايلون كان من بين لي سناو برية مفتوحة كيطالبو فيها جميع اللابوات و لمؤسسات لي خدامين على الدكاء لاصطناعي باش يحبسو لخدمة ديالهوم و مايطوروش سيستيم جديد قوى من شاط جي پي تي 4، ل مدة ديال 6 شهور على ما يتحلو مجموعة د لمعضلات التقنية و لاخلاقية لي يقدرو يسببوها لڤيرسيونات الجايين ديال الدكاء لاصطناعي، بحال بلي يقدرو يديرو لخدمة ديال لملاين د الناس و يردّوهوم ل الشوماج.